פרנץ, נסיך בוואריה

פרנץ, נסיך בוואריה (בגרמנית: Franz von Bayern, 10 באוקטובר 1875 – 25 בינואר 1957), היה בנו של לודוויג השלישי, מלך בוואריה וגנרל מיור בצבא הבווארי במלחמת העולם הראשונה.

ביוגרפיה
פרנץ נולד ב-10 באוקטובר 1875 בשטארנברג, ללודוויג, נסיך בוואריה ולמריה תרזה מאוסטריה-אסטה, בתם של פרדיננד קרל ויקטור, ארכידוכס אוסטריה-אסטה ואליזבת פרנציסקה, ארכידוכסית אוסטריה. בצעירותו התגייס פרנץ לצבא הבווארי, שהיה חלק מצבא הקיסרות הגרמנית, ומונה למפקד רגימנט הרגלים הבווארי ה-2 (מלך). ב-12 ביולי 1912 התחתן פרנץ עם איזבלה אנטוניה, נסיכת קרוי, בתם של קרל אלפרד, דוכס קרוי ולודמילה, נסיכת ארנברג, ממנה נולדו לו 6 ילדים. בשנת 1913 עלה אביו לשלטון, לאחר הדחת בן דודו אוטו, מלך בוואריה, והוכתר כלודוויג השלישי, מלך בוואריה, אולם הוא נאלץ להתפטר מתפקידו לאחר מלחמת העולם הראשונה.

בשנת 1914 מונה פרנץ למפקד חטיבת הרגלים הבווארית ה-3, אשר שמה שונה מאוחר יותר לחטיבת הרגלים ה-4, ופיקד עליה במהלך מלחמת העולם הראשונה. פרנץ קיבל עיטורים רבים על פעולותיו, אולם אף במהלך המלחמה העסיק את עצמו במחקר מדעי, ואף שלח מאובנים רבים לבוואריה. בשנת 1916 הוא מונה למפקד הדיוויזיה הבווארית ה-4, ופיקד עליה בחזית המערבית, אולם זמן קצר לפני סיום המלחמה, הוא הועבר לחזית האיטלקית.

בעקבות התבוסה הגרמנית במלחמה פרצה המהפכה הגרמנית, שבה נאלץ אביו להתפטר מתפקידו, ופרנץ התלווה לאביו להונגריה, שם הקים חוות הרבעה מפורסמת. בשנת 1945, לקראת סוף מלחמת העולם השנייה, נאלץ פרנץ לברוח מביתו, והוא עבר להתגורר בשטארנברג, שם חי עד מותו ב-25 בינואר 1957.

משפחתו
ב-12 ביולי 1912 התחתן פרנץ עם איזבלה אנטוניה, נסיכת קרוי, בתם של קרל אלפרד, דוכס קרוי ולודמילה, נסיכת ארנברג, ממנה נולדו לו 6 ילדים:
 לודוויג, נסיך בוואריה (1913–2008), התחתן עם אירמינגארד, נסיכת בוואריה
 מריה אליזבת, נסיכת בוואריה (1914–2011), התחתנה עם פדרו אנריקה, נסיך אורליאן-ברגנסה
 אדלגונדה מריה, נסיכת בוואריה (1917–2004), התחתנה עם הברון זדנקו פון הונינג-אוקרול
 אלאונורה מריה, נסיכת בוואריה (1918–2009), התחתנה עם קונסטנטין, רוזן ואלדנבורג-צייל
 דורותיאה, נסיכת בוואריה (1920–2015), התחתנה עם גוטפריד, ארכידוכס אוסטריה
 ראסו, נסיך בוואריה (1926–2011), התחתן עם תרזה, ארכידוכסית אוסטריה

אילן יוחסין

קישורים חיצוניים

 פרנץ, נסיך בוואריה

נסיכים גרמנים
בית ויטלסבאך
גנרלים בצבא הקיסרות הגרמנית
אנשי צבא גרמנים במלחמת העולם הראשונה
אבירי מסדר גיזת הזהב
אבירי מסדר העיט השחור
מעוטרי צלב הברזל

גרמנים שנולדו ב-1875
גרמנים שנפטרו ב-1957